กรุงศรีฯออกหุ้นกู้1หมื่นล้านรองรับธุรกิจโต
แบงก์กรุงศรีฯ ออกหุ้นกู้ 1 หมื่นล้าน เสริมแกร่งกองทุนขั้นที่ 2
22 ก.ย. 2559

แบงก์กรุงศรีฯ ออกหุ้นกู้ 1 หมื่นล้าน เสริมแกร่งกองทุนขั้นที่ 2
น.ส.ดวงดาว วงค์พนิตกฤต กรรมการธนาคารและประธานคณะเจ้าหน้าที่ด้านการเงิน ธนาคารกรุงศรีอยุธยา เปิดเผยว่า กลางเดือน ส.ค.ที่ผ่านมา ธนาคารได้ออกหุ้นกู้ด้อยสิทธิเพื่อนับเป็นเงินกองทุนขั้นที่ 2 มูลค่ารวม 1 หมื่นล้านบาท เพื่อเสริมสร้างเงินกองทุนให้แข็งแกร่งยิ่งขึ้นและรองรับการเติบโตของธุรกิจในระยะต่อไป
แหล่งข่าวจากธนาคารกรุงศรีอยุธยา เปิดเผยว่า การออกหุ้นกู้ด้อยสิทธิ 1 หมื่นล้านบาท เพื่อทดแทนหุ้นกู้เดิมที่ไถ่ถอนก่อนกำหนดวงเงิน 2 หมื่นล้านบาท เมื่อปีที่แล้ว รวมทั้งเป็นการบริหารต้นทุนทางการเงิน เพราะหุ้นกู้ด้อยสิทธิที่ออกครั้งนี้ดอกเบี้ย 3.5% ขณะที่หุ้นกู้ด้อยสิทธิเดิมที่ไถ่ถอนก่อนกำหนดดอกเบี้ย 4.75% 
ทั้งนี้ ต้นทุนทางการเงินของธนาคารเมื่อสิ้นไตรมาสแรกปี 2558 อยู่ที่ 2.31% แต่การไถ่ถอนหุ้นกู้ก่อนกำหนด ส่งผลให้ต้นทุนการเงินของธนาคารลดลงอย่างมีนัยสำคัญอยู่ที่ 1.95% เมื่อสิ้นไตรมาส 2 ของปี 2558 และล่าสุดปรับลดมาเหลือ 1.62% เมื่อสิ้นไตรมาส 2 ปี 2559
นอกจากนี้ การออกหุ้นกู้ด้อยสิทธิ 1 หมื่นล้านบาทในครั้งนี้ ส่งผลให้เงินกองทุนของธนาคารเพิ่มขึ้นราว 0.75% โดยเป็นการเพิ่มในกองทุนขั้นที่ 2 ที่ปรับขึ้นจาก 1.7% เป็น 2.45% ทำให้เงินกองทุนต่อสินทรัพย์เสี่ยง (บีไอเอส) เพิ่มขึ้นจาก 13.8% เมื่อสิ้นเดือน มิ.ย. 2559 เป็นเกือบ 15% สามารถรองรับการเติบโตของธุรกิจได้ตามแผนยุทธศาสตร์ระยะ 3 ปีของธนาคาร